送趙編修知眉州分韻登字
作者：魏了翁
朝代：宋

paragraphs: 炎煒爍穹昊，火雲助其烝。
冠巾拂塵土，庭戶喧蟁蠅。
便面不停舉，况欲填吾膺。
其間寂寞人，隨念生凉冰。
凉意方未透，一夕三四興。
造物解人意，如叫呼得譍。
越鄉萬里回，令名作先登。
固知栖栖者，得喪初何曾。
賢者於本朝，曉宿垂觚稜。
今日送樞掾，明日辭禮丞。
采采不盈掬，引去何如陵。
百憂結中腸，坐挑短檠燈。